ལྭ་བ་དཀར་བོ་གྱོན་ཡོད་པའི་རྒྱ་མོ་ངོ་ལེབ་ཞིང་གཟུགས་ཅུང་ཐུང་བའི་རྒྱ་མོ་དེའི་སུན་སྣང་གི་རྣམ་འགྱུར་དང་བཅས་ཁོང་ཚོས་ཟུར་ན་བང་རིམ་བསྒྲིགས་ནས་ཡོད་པའི་མི་ཚོགས་ཀྱི་མཇུག་དེའི་ཕྱོགས་ལ་མར་འགུལ་ཙམ་གྱི་བརྡ་ཞིག་བསྟན་ནས།གན་ན་མིང་ཐོ་འགོད་དུ་སོང་ཟེར་ནས་མུ་མཐུད་དུ་ང་ལ་ཁ་ཡ་མ་བྱས་པར་གདོང་སྐྱེས་པ་དེའི་ཕྱོགས་སུ་གཏད་ནས་ཁ་བརྡ་བྱེད་རྩིས་བྱས་སོང་།ངས་ཁུག་མའི་ནང་དུ་ཨ་རིའི་རླངས་འཁོར་སྐོར་ཆོག་པའི་ཐོབ་ཐང་ལག་ཁྱེར་དང་སྒོར་བརྒྱ་རྒྱ་མོ་ངོ་ལེབ་མ་དེའི་ལག་ཏུ་གཏད་ཞོར་ང་ལ་རྒྱ་ནག་གི་ཐོབ་ཐང་ལག་ཁྱེར་མེད།ང་རང་ཨ་རི་ཡི་མི་སེར་ཡིན།ཐོ་འགོད་སའི་ནང་དུ་མི་གཅིག་མ་གཏོགས་ལས་ཀ་བྱེད་མཁན་མི་འདུག་ལབ་ཞོར་ཁོང་ཚོས་མིག་གིས་མཐོང་ནས་འདུག་པའི་ཐོ་འགོད་སའི་སྒེའུ་ཁུང་དེའི་ཕྱོགས་སུ་རྣམ་འགྱུར་ཞིག་བསྟན་པ་ཡིན།ཁོང་ཚོས་དེ་སྔོན་ཨ་རི་ནས་ཡིན་པའི་ཐོབ་ཐང་ལག་ཁྱེར་དེ་འདྲ་མཐོང་མྱོང་མེད་པ་འདྲ།འདིའི་སྟེང་ཚང་མ་དབྱིན་ཡིག་རེད་འདུགམིང་དང་རུས་གང་རེད་དམ་ཞེས་རྣམ་འགྱུར་ཅུང་ཙམ་ཇེ་བཟང་དུ་བཏང་ནས་དྲིས་བྱུང་།ངས་མོའི་ཆེད་ལས་ཐོ་འགོད་མཁན་ཡིན་པ་གཞི་ནས་ཤེས་བྱུང་།ངས་ཐོབ་ཐང་ལག་ཁྱེར་སྟེང་གི་རང་གི་མིང་དང་སྐྱེས་སྐར་སོགས་གང་ཡིན་པ་རེ་རེ་བཞིན་འགྲེལ་བཤད་བརྒྱབ་ཚར་རྗེས་མོས་སྐྱེས་བུ་དེའི་ཕྱོགས་ལ་འཁོར་ནས་ཁྱེད་རང་སྨན་པ་ཁོའི་རྗེས་དེད་ནས་སོང་དང་ང་སོང་ནས་ཐོ་བཀོད་ནས་ཡོང་ཟེར།ལྭ་བ་དཀར་པོ་གྱོན་པའི་སྐྱེས་བུ་དེའི་གོམ་པ་ཁ་ཤས་ཞིག་མདུན་དུ་སྤོས་ནས་ངའི་རྗེས་དེད་ནས་ཤོག་ཟེར་ཞོར་ཐོ་འགོད་ས་སྟེ་ཁོང་ཚོ་ཡར་ལངས་བསྡད་ཡོད་པའི་རྒྱབ་ལོག་ཏག་ཏག་གི་ཁང་པ་ཆུང་ཆུང་དེའི་ནང་དུ་ཁྲིད་སོང་།ནང་དུ་འཛུལ་མ་ཐག་སྐྱེས་པ་དེས་ང་འདུག་སྟེགས་ཞིག་གི་སྒང་དུ་སྡོད་བཅུག་སོང་།ངའི་ལག་པའི་སྒང་གི་རྨ་ཁ་ཅུང་ཙམ་འབྱར་ནས་ཡོད་པ་རེ་རེ་ཁ་གདངས་ཏུ་བཅུག་ནས་བལྟས་རྗེས་འདི་བཙེམ་དགོས་འདུག་ཟེར།ངས་རྨ་ཁའི་སྒང་ལ་གཉན་ཁ་མི་རྒྱག་པའི་བྱུགས་སྨན་འདྲ་བརྐུས་ནས་གཙང་རས་གཙང་མ་ཞིག་གིས་བཏུམ་ན་ཆོག་ལབ་ཡིན།འཚེམ་པོ་རྒྱག་སྤྱད་ལག་ཏུ་བླངས་ནས་ཡོང་བཞིན་པའི་རྒྱ་མོ་དེ་ཁོང་དགོད་ཀྱི་རྣམ་འགྱུར་ཞིག་སྟོན་ཞོར་ཁྱེད་ཀྱི་དགོད་གཏམ་མ་བཤད།ཁྱོད་ཀྱི་རྨ་ཁ་འདི་འདྲ་ཆེན་པོ་ལམ་སང་གཙང་མ་བཀྲུས་རྗེས་རྨ་ཁ་བཙེམ་དགོས་འདུགལྷག་ཏུ་ཁྱེད་རང་བུད་མེད་ཅིག་རེད།རྨ་ཁ་འདུག་རྒྱུར་ཞེད་སྣང་མི་སྐྱེས་སམ།རྨ་ཁ་བཙེམ་རྗེས་ཉིན་ཁ་ཤས་ལ་སྨན་ཁང་དུ་ཞག་སྡོད་མི་བྱེད་རུང་སྨན་ཁབ་ཉུང་མཐར་ཡང་ཉིན་ལྔ་ནས་བདུན་བར་རྒྱག་དགོས་འདུག་ཟེར།དེ་མིན་གཉན་ཁ་བརྒྱབ་ནས་ཧ་ཅང་ཛ་དྲག་ཏུ་གྱུར་ན་ལག་པ་ཡང་གཏུབ་དགོས་པ་དེ་འདྲ་ལ་ཐུག་གི་རེད་ཟེར།ངས་གློ་བུར་དུ་སྔོན་མ་རྒྱ་མོ་ཞིག་གིས་དཔེ་དེབ་སྒང་དུ་བྲིས་ཡོད་པའི་རབ་ཡིན་ན་རང་གིས་རང་ལ་བདག་པོ་ཡག་པོ་བརྒྱབ་ནས་ན་ཚ་གང་ཞིག་སྔོན་འགོག་བྱེད་རྒྱུའི་འདུ་ཤེས་ཡོད་རྒྱུ་གལ་ཆེན་རེད།དེ་མིན་ཁྱེད་རང་སྨན་ཁང་དུ་བསླེབས་ན་ན་ཚ་ཅི་ཡང་མེད་རུང་ན་ཚ་ཡོད་མཁན་ཞིག་ཏུ་འགྱུར་སྲིད་ལ་ན་ཚ་ཅུང་ཙམ་ཞིག་ལས་མེད་ཀྱང་ན་ཚ་ཛ་དྲག་ཅན་ཞིག་ཏུ་འགྱུར་སྲིད།ལོ་གཉིས་གསུམ་ལས་འཚོ་མི་ཐུབ་པའི་ནད་པ་ཛ་དྲག་ཅན་ཡིན་ཚེ་འཚོ་བཞུགས་ཀྱི་གོ་སྐབས་ཡོད་རབས་སོགས་བཤད་ནས་སྨན་བཅོས་སྣ་ཚོགས་བྱས་ཏེ་སྣོད་ཁུག་སྟོང་བ་དང་མིག་བཙུམ་རག་བར་དུ་ཁོང་ཚོས་ཕྱིར་མི་གཏོང་བ་ནི་དེང་སང་གི་སྨན་ཁང་མང་ཆེ་བའི་འགྲོ་ལུགས་ལྟ་བུ་ཞིག་ཏུ་གྱུར་ཡོད་རེད་ཅེས་བྲིས་འདུག་པ་དེ་ཡིད་ལ་འཁོར་བྱུང་།གང་ལྟར་ཁ་དཔེར་རྒྱལ་བོ་བྲེལ་བ་མ་ལངས་གོང་ལ་བློན་པོ་བྲེལ་བ་ལངས་ཟེར་བ་བཞིན་ངས་རྨ་ཁ་བཙེམ་གི་མིན་ལབ་དུས་ང་ལས་མོ་འཚབ་འཚུབ་གྱུར་སོང་།ངས་དགོད་ཞོར་དུ་མོ་ལ་ལག་པ་རླུང་འཁོར་ནང་དུ་ཤོར་ནས་སྐར་གསུམ་ཡས་མས་འགོར་མ་ཐག་ངས་རྨ་ཁའི་སྒང་ལ་ཆང་བླུགས་ནས་བཀྲུས་ཚར་ཡིན།ལྟོས་དང་ཁྲག་ཀྱང་དེ་ཙམ་བཞུར་གྱིན་མི་འདུགདེ་ནི་རྩ་ལ་གནོད་པའམ་རྩ་ཆེན་འདྲ་བཅད་མེད་པའི་རྟགས་ཡིན་པས་དེ་འདྲ་ཛ་དྲག་མ་བཤད་ལགས་ཞེས་བཤད་པ་ཡིན།